Slovenska Bistrica, 28. avgusta 2020

Dragi dijakinje in dijaki prvega letnika SŠSB!

Kmalu boste postali dijaki Srednje šole Slovenska Bistrica. Šole, ki *z znanjem, ustvarjalnostjo in s sodelovanjem odpira vrata v svet* že dobrih 20 let; vi ste veselo pričakovana 22. generacija. Z dobrimi učnimi dosežki, s pestro ponudbo dejavnosti in z odličnimi prostorskimi pogoji smo postali uspešna šola, prepoznavna po dobrem sodelovanju, medsebojnem zaupanju in spoštovanju, kar odlikuje *šolo s posluhom, ki nudi* podporo vsakemu dijaku. Naši dijaki pravijo, da so pri nas *na dobri poti* do odraslosti.

Vaše prvo srednješolsko leto bosta zaznamovali 30-letnica plebiscita in slovenske osamosvojitve in 220-letnica rojstva Franceta Prešerna. Že to napoveduje, da se boste v srednješolskih letih razvili v samostojne in odgovorne Slovenke in Slovence. Morda vedno ne bo vse tako, kot bi želeli, a to je del vsakega odraščanja. Želimo, da bi bil srednješolski čas za vas čimbolj uspešen in poln novih, veselih doživetij.

Uvodoma vam posredujemo nekaj informacij; več pa boste v izobilju izvedeli že prvi šolski dan.

Prvi šolski dan

Vabimo vas, da se 1. septembra zberete pred šolo do 8. ure. Sprejeli vas bodo vaši razredniki in z njimi boste imeli razredno uro do 11. ure. Seznanili se boste z vsemi potrebnimi informacijami o začetku šolanja. Šolskih potrebščin ta dan še ne potrebujete, zadoščata beležka in pisalo.

Ker se ta hip odsvetuje druženje velikih skupin, vas bodo dijaki višjih letnikov sprejeli v Dijaško skupnost SŠSB kar po šolskem radiu – seveda, če boste prisego uspešno opravili:-).

Varnostni ukrepi za preprečevanje širjenja okužbe z novim koronavirusom

Zaveza vsake šole je, da v čim večji meri zagotavlja varnost pred širjenjem okužb z virusom covid-19. Največ pa lahko naredi vsak sam s samozaščitnim vedenjem. To seveda že poznate iz predhodnega šolanja, a naj vas le na kratko spomnimo.

V šolo prihajajte, če ste povsem zdravi. Če imate znake prehladnih obolenj, se po telefonu posvetujte z osebnim zdravnikom.

Skrbite za redno umivanje rok s toplo vodo in z milom (če to ni na voljo, uporabite razkužilo na hodnikih), skrbite za higieno kašlja in kihanja, vzdržujte fizično razdaljo. Uporaba mask (dve pralni boste dobili prvi dan v šoli) je obvezna pri vstopu v šolo in izstopu iz nje, na hodnikih, v garderobah in v jedilnici pri prevzemanju malice. V razredu lahko masko odložite. Za pouk športne vzgoje in druge oblike skupinskega dela boste dobili navodila pri učiteljih. Dodatna navodila boste dobili pri razrednikih.

Informacije

Vse informacije spremljajte pri razrednikih, po šolskem radiu, na spletni strani in Facebooku šole. Na spletni strani [www.sssb.si](http://www.sssb.si) boste lahko spremljali obvestila, dejavnosti, urnike, nadomeščanja in šolski koledar, sezname učbenikov in drugih potrebnih gradiv, šolska pravila in obrazce, se prijavili na malico … Tam boste našli tudi razpored dela za teden dejavnosti, ki bo od 14. do 18. septembra.

Prvi dan boste dobili tudi uporabniška imena in gesla za prijavo v račun AAI, kar bo omogočalo enotno komunikacijo vsem dijakom po elektronski pošti in delo v spletnem okolju MC Teams.

Učbenike iz učbeniškega sklada si lahko izposodite v knjižnici še v prvem tednu septembra.

S prijavo na malico in z njeno organizacijo vas bodo seznanili razredniki.

Dijaki in profesorji SŠSB se veselimo skorajšnjega srečanja z vami in vam želimo uspešen začetek srednješolskih let.

Mag. Iva Pučnik Ozimič,

ravnateljica